Pas op vir avokado’s langs die padFoto: Pixabay Avokado’s is tans ŉ skaars en duur item, want die 2021-oesseisoen vir die vroegste kultivar, die Fuerte, begin eers volgende maand. Hierdie kultivar is die bekendste een in Suid-Afrika en word vanaf middel Februarie in Limpopo tot vroeg in Augustus in KwaZulu-Natal geoes. Dit het die kenmerkende peervorm en soms ook ŉ lang nek. Soos ons almal weet, skiet die prys van ŉ item die hoogte in as dit skaars word. Hoë pryse het dikwels twee ongewenste gevolge. Gewetenlose produsente begin vrugte oes wat nie ryp sal word nie en tweedens word vrugte gesteel om verkoop te word. Derek Donkin van die Suid-Afrikaanse Vereniging vir Avokadokwekers (Saaga) waarsku verbruikers dat hulle versigtig moet wees as hulle in Januarie Fuerte-avokado’s by hul plaaslike handelaar of langs die pad te koop sien. Daar is ŉ goeie kans dat hierdie vrugte nie ryp sal word nie en dat dit dalk gesteel is. Daar is wel Fuerte’s beskikbaar wat van die vorige seisoen oorgedra is, wat noodwendig baie duur sal wees. “‘Buite-seisoen’-Fuerte-avokado’s is donkerder van kleur en sal nie so blink soos die groen vrugte wees nie. Maar dit is onwaarskynlik dat hierdie vrugte langs die pad verkoop sal word,” sê hy. ŉ Ander nuttige wenk is om te kyk of daar steeltjies aan die vrugte is. As daar ŉ klein stingel of stompie is, is die vrugte behoorlik geoes. As die stingel af is, is die vrugte moontlik gesteel. Boere sal nie hul vrugte van die boom afbreek nie, hulle sny die vrug saam met ses tot tien millimeter van die stingel af. Hierdie stompie wys hoe ryp die vrug is en sal van die vrug loskom as dit gereed is vir eet. Avokadodiewe, aan die ander kant, breek die vrugte van die bome af, omdat dit baie vinniger is as om elke stingel deur te sny. Hy sê as verbruikers in Januarie wel avokado’s koop, moet hulle op die uitkyk wees vir hierdie tekens. “As die vrugte nie ryp word nie, neem dit terug en vra vir ŉ terugbetaling.”